
Antibiotikum rezisztens baktériumok és a hepatitis A vírus vizsgálata szennyvízben és a Mosoni-Duna vízében

Magyarországon, hasonlóan a többi európai országhoz, úgynevezett indikátor kórokozókkal vizsgálják az emberi szempontból káros mikrobiális szennyeződések jelenlétét a vizekben. Ezek a kórokozók jelezhetnek fekáliás szennyeződést, technológiai hibákat a különböző eljárásokban, vagy egyszerűen csak az ember jelenlétét bizonyos helyeken. Ilyen, fekáliás indikátor baktérium a felszíni fürdővizek minősítésére használt Enterocoosus faecalis (E. faecalis) és Escherichia coli (E. coli). Vizsgálataink során arra kerestük a választ, hogy ezek az indikátorok mennyire jelzik az egészségügyi alap- és szakellátásban egyre nagyobb gondot jelentő antibiotikum rezisztens baktériumok (ESBL és AmpC termelő E.coli, vancomycin rezistens E. faecalis) és vízvizsgálatok során teljesen mellőzött hepatitis A vírus (HAV) jelenlétét. Mintavételeinket a Mosoni-Duna győri szabadstrandján, az Alsó-szigetközi, valamint a Győr-Bácsai szennyvíztelepen végeztük, hogy teljesebb képet kapjunk a szennyvíztisztítási technológiák hatékonyságáról és a felszíni fürdők használata során ránk leselkedő veszélyekről. Az indikátor baktériumok vizsgálatát tenyésztéssel, rezisztenciájukat antibiotikum tartalmú táptalajjal és korongdiffúziós módszerrel teszteltük. A HAV jelenlétét RT-PCR módszerrel vizsgáltuk. Eredményeink egyértelműen kimutatják az indikátor, és az antibiotikum rezisztens baktériumok csíraszámának csökkenését a szennyvíztisztítás során. Ugyanakkor megállapítható, hogy a rutinszerűen alkalmazott indikátor baktériumok jelenlétével nem jelezhető előre a hepatitisz A vírus jelenléte.



